Parapleeg wil gholfdroom najaag met nuwe rolstoelMeiring en sy vrou Imogen. (Foto: Verskaf) ŉ Man van die Laeveld se lewe het vier jaar gelede handomkeer verander toe hy in ŉ ernstige ongeluk betrokke was terwyl hy vir ŉ uithouwedren geoefen het. Tog koester Meiring de Clercq (33) geen kwade gevoelens teen die bestuurder van die taxi wat hom destyds van die pad afgedruk het nie. Inteendeel, al sy fokus en energie gaan nou daarin om so gou moontlik weer op een van sy gunstelingplekke te kan wees: die golfbaan. De Clercq se vriende en familie het ingespring en ŉ fondsinsameling begin om ŉ gespesialiseerde rolstoel uit Duitsland in te voer, wat hom weer in staat sal stel om regop te staan en nege putjies gholf te speel. “Gholf was nog altyd ŉ groot deel van my lewe,” sê De Clercq. “Met behulp van hierdie rolstoel sal ek eindelik weer aan gholftoernooie kan deelneem en nie meer net van die kantlyn af kyk nie. Dit beteken dat ek selfs aan die US Adaptive Open Championship kan deelneem. “Bowenal sal ek en my pa weer ons gunstelingsport saam kan speel.” De Clercq, toe pasgetroud, se hele lewe is in Mei 2019 omvergegooi toe hy in ŉ ongeluk betrokke was. “Ek was op my fiets op die N4 by Nelspruit besig om vir my derde Ystermankompetisie te oefen,” vertel hy. “Die minibustaxibestuurder agter my het ongeduldig geraak en my van die pad af in ŉ stilstaande vragmotor ingedruk.” Meiring, sy vrou Imogen en sy dogter Mireyah. (Foto: Verskaf) De Clercq was bewusteloos en het eers vyf dae ná die ongeluk in ŉ hospitaal in ŉ ander provinsie wakker geword. Hy het ernstige harsingskudding opgedoen en daarmee saam sy rug en sternum – ŉ T-vormige been wat die voorkant van die bors vorm – gebreek. ŉ Paar gebreekte ribbes het ook in sy long ingesteek. Hy kon sedertdien nie weer sy bene gebruik nie. Volgens De Clercq kon hy aanvanklik niks van die ongeluk onthou nie. Die vragmotorbestuurder in wie se trok hy vasgery het, het die hele voorval aanskou. Die minibustaxibestuurder het weggejaag voordat die vragmotorbestuurder hom kon aankeer. De Clercq koester nie enige wrok teenoor die taxibestuurder nie. “Dit help nie ŉ mens hou vas aan iets wat jy nie kan verander nie,” sê hy. “Ek het ŉ wonderlike lewe en ŉ pragtige vrou en kind – Imogen en Mireyah. Ek het so baie om vir te leef en ek het met die ongeluk besef dat die lewe gans te kort is om met kwade gevoelens in jou hart rond te loop.” Hoewel dit ŉ leerskool was om selfs alledaagse goed in ŉ rolstoel te doen, was De Clercq se aansporing dat sy vrou nie alles vir hom en hul kind hoef doen nie. “My vrou is my grootste ondersteuner en sy help my steeds hier en daar, maar ek wou alledaagse goed self kon doen. Ek bestuur self met behulp van handkatrolle, trek myself aan en my werkgewer het selfs my werksomgewing aangepas sodat ek soos normaal daarmee kan voortgaan.” Nuwe rolstoel sal ‘normaliteit’ herstel Die rolstoel sal Meiring in staat stel om weer gholf te speel. (Foto: Verskaf) As ŉ jongman het De Clercq sy skool- en nasionale spanne in verskeie sportsoorte verteenwoordig, onder meer in tennis, atletiek, rugby en gholf. Hy ry steeds gereeld sy handfiets en het selfs al ŉ paar resies voltooi. Hy het ook ŉ groot liefde vir visvang en as ŉ ingenieur het hy sy rolstoel self aangepas om ook in bebosde gebiede te kan ry. “Gholf was egter altyd ŉ groot deel van my lewe wat net skielik van my af weggevat is,” sê hy. “Die gespesialiseerde rolstoel sal ŉ bietjie normaliteit in my lewe terugbring.” Die rolstoel is elektronies en stel parapleë in staat om regop te staan. Die gebruiker word om die knieë en middel vasgemaak en kan só regop staan om ŉ gholfbal te slaan. Die rolstoel is spesifiek vir gholfspelers ontwerp en het spesiale wiele wat op die setperke kan ry en ŉ groot battery sodat ŉ spel voltooi kan word. “Die rolstoel is nie baie algemeen nie; inteendeel, bitter min mense weet van sy bestaan.” Die rolstoel, tesame met invoerkoste, beloop egter meer as R700 000. In ŉ poging om De Clercq te help om sy gholfdroom te verwesenlik, het sy vriende ŉ BackaBuddy-veldtog van stapel gestuur om die geld in te samel. Meer as R100 000 is reeds vir die rolstoel ingesamel. Meer as net ŉ rolstoel Meiring de Clercq ondersteun steeds ander gholfspelers. (Foto: Verskaf) De Clercq sê hy wil die hele veldtog verder vat en hoop om in die toekoms ander soos hy te help om hul drome uit te leef, of selfs net daagliks oor die weg te kom. “Daar is so baie mense wat nie eens behoorlike bystandstoestelle het nie en ek sal graag wil help om te verseker dat elkeen die nodige toerusting het – hetsy dit deur donasies, fondsinsamelings of ŉ gholfdag bekom word,” sê hy. Volgens De Clercq kan enigiemand die beste van só ŉ situasie maak as hulle net die regte uitkyk het. “ŉ Mens kan kies om te fokus op die negatiewe goed wat gebeur, of dit sien as ŉ geleentheid om jou lewe ten volle te leef,” sê hy. “Daar is nog so baie goed wat ŉ mens kan doen wanneer jy ŉ parapleeg is, jy moet maar net jou oë oopmaak en dit raaksien.” De Clercq pak sedert die ongeluk die lewe met nuwe ywer aan. “Hoewel ek nie meer ŉ berg kan klim nie, bly die berg steeds mooi. So ek sal voortgaan om dit te bewonder en kop eerste die storm aan te durf, eerder as om weg te hardloop daarvan.”